Document ID: 32007R0753

REGULAMENTUL (CE) NR. 753/2007 AL CONSILIULUI
din 28 iunie 2007
privind încheierea Acordului de parteneriat în domeniul pescuitului între Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37 coroborat cu articolul 300 alineatul (2) și articolul 300 alineatul (3) primul paragraf,
având în vedere propunerea Comisiei,
având în vedere avizul Parlamentului European (1),
întrucât:
(1)
Comunitatea, pe de o parte, și Guvernul Danemarcei și Guvernul local al Groenlandei, pe de altă parte, au negociat un Acord de parteneriat în domeniul pescuitului, care prevede pentru pescarii Comunității posibilități de pescuit în apele aflate în zona economică exclusivă a Groenlandei.
(2)
În urma acestor negocieri, un nou Acord de parteneriat în domeniul pescuitului a fost parafat la 2 iunie 2006.
(3)
Ar trebui definită metoda de alocare a posibilităților de pescuit între statele membre.
(4)
În vederea optimizării utilizării posibilităților de pescuit în conformitate cu prezentul acord, ar trebui să i se permită Comisiei să efectueze realocări ale posibilităților de pescuit neutilizate de la un stat membru la altul în cursul campaniei anuale de pescuit, cu respectarea anumitor condiții și criterii și în strânsă cooperare cu statele membre implicate. Aceste realocări nu ar trebui să aducă atingere cheilor de repartizare a posibilităților de pescuit între statele membre, în conformitate cu principiul stabilității relative, și nu ar trebui să aducă atingere nici competențelor conferite statelor membre în temeiul articolului 20 alineatul (5) din Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (2).
(5)
Este în interesul Comunității să aprobe acordul respectiv,
ADOPTĂ PREZENTUL REGULAMENT:
Articolul 1
Acordul de parteneriat în domeniul pescuitului între Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte, se aprobă prin prezenta decizie în numele Comunității.
Textul acordului este atașat la prezentul regulament.
Articolul 2
Normele detaliate privind punerea în aplicare a măsurilor administrative convenite în conformitate cu articolul 6 alineatul (3) și articolul 10 alineatul (2) litera (h) din acordul menționat la articolul 1 pot fi adoptate în conformitate cu procedura prevăzută la articolul 30 alineatul (2) din Regulamentul (CE) nr. 2371/2002.
Articolul 3
(1) Posibilitățile de pescuit, inclusiv licențele obținute în temeiul acordului menționat la articolul 1, sunt alocate și gestionate în conformitate cu articolul 20 din Regulamentul (CE) nr. 2371/2002.
(2) Fără a aduce atingere alineatului (1), în cazul în care cererile de licență din partea statelor membre nu acoperă toate posibilitățile de pescuit alocate statelor membre în temeiul alineatului (1), inclusiv posibilitățile de pescuit schimbate în conformitate cu articolul 20 alineatul (5) din Regulamentul (CE) nr. 2371/2002 până la datele stabilite în anexă, Comisia poate lua în considerare cererile de licență din partea oricărui alt stat membru. Comisia, în strânsă colaborare cu statele membre implicate, poate transfera, după datele stabilite în anexă, posibilitățile de pescuit ale unui stat membru rămase neutilizate către un alt stat membru.
Realocarea posibilităților de pescuit nu aduce atingere cheilor de repartizare a posibilităților de pescuit între statele membre în conformitate cu principiul stabilității relative.
(3) Comisia informează statele membre cu privire la nivelul utilizării posibilităților de pescuit pentru fiecare specie menționată în anexă, pe baza cererilor de licență primite, cel târziu:
(a)
cu o lună înainte de data prevăzută în anexă; și
(b)
până la data prevăzută în anexă.
(4) Comisia stabilește, în conformitate cu procedura stabilită la articolul 30 alineatul (2) din Regulamentul (CE) nr. 2371/2002, până la 31 decembrie 2007, normele și criteriile detaliate în temeiul cărora se pune în aplicare mecanismul de redistribuire menționat anterior. Până la aprobarea normelor respective, Comisia nu este oprită să aplice mecanismul de redistribuire, în conformitate cu alineatul (2).
Articolul 4
Statele membre ale căror nave pescuiesc în temeiul prezentului acord notifică Comisiei cantitățile capturate din fiecare stoc în zona de pescuit a Groenlandei, în conformitate cu Regulamentul (CE) nr. 500/2001 al Comisiei din 14 martie 2001 de stabilire a normelor de aplicare a Regulamentului (CEE) nr. 2847/93 al Consiliului în ceea ce privește controlul capturilor realizate de vasele de pescuit comunitare în apele unei țări terțe și în larg (3).
Articolul 5
Președintele Consiliului este autorizat să desemneze persoanele împuternicite să semneze acordul prin care Comunitatea își asumă obligații.
Articolul 6
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 28 iunie 2007.

Labels: 18
15
6